Ondeh, yo sabana susaah bakawan jo kuciang aia
Ndak buliah takicuah wak dek nyo doh
Rokok di ateh meja, nyo santuang
Pitih dalam dompet den, nyo lapia
Tapi ndak baa jo den, ndak baa doh
Kini pacar den pulo nan nyo rabuik
Nyo rabuik, nyo larian
Alah bajanji den bulan bisuak ka kawin
Tingga manunggu NA se dari lurah lai
Nyo larian tu
Den pangaan lah paja
Aden, kok ndak basuo dek den bisuak caliak lah
Den nyanyak, sakik bana hati den
Dulaa … aah, oi Dulah
Dulunyo kito sairiang jalan, salapiak jo nan sakatiduran
Den ka ingkin, ang ka ingkin pulo, Dulah
Co itu bana awak bakawan
Cando gigi nan jo garaman
Ondeh, mesra pergaulan wak dulu mah, mesra …
Dulaa … aah, kana-kana lah dek ang, Dulah
Kana-kana bana lah dek ang
Barasok iduang ang, di saku den tasangkuik
Tatangkok ang mancilok ayam, aden juo nan mancabuik
Makan aden, bakilek pulo paruik ang, Dulah
Ko ndak maetong-etong suok bagai den ko doh
Labiah banyak pulo tambuah pado den lai, oi Dulah
Tapi kini ang barubah
Ang larian pacar den ka Jakarta
Mantang-mantang kini alah baoto
Aden yo bansaik basepeda unto
Malang nasib den, buruak lah tauncang
Abih harato den dek bakawan jo ang
Dek ulah ang ko mah, Dulah
Kok indak mampaturuikan salero ang
Alun tantu den ko doh, ka tauncang
Ang tandehan harato den
Kini ang pabuek pulo bantuak itu ka den
Sakik bana hati den ka ang
Baa kok sampai hati ang, Dulah
Sampai hati ang larian pacar den
Beko den puta gasiang tangkurak, baru tau raso ang
Kok ndak, den serakan kasiak tujuah oto, eh tujuah muaro
Baru mamanjek-manjek dindiang ang
Tau raso ang jo den
Dulaa … aah, Dul … Dul …
Dulunyo kito sairiang jalan
Kini ko kito sapajokian
Ang mangguntiang dalam lipatan ko mah kawan
Iyo baa juo lai … tangga gigi, guyah garaman
Ondeh mande …
Sulaa … aah, eh sasek den
Tapi kapalo ang tu lai sulah mah, bakilek …
Ambiak lah dek ang paja buruak tu
Kapalo sulah jo itam buruak, cocok tu mah
Isuak kok den kayo, den ganti jo nan labiah temok
Den ambiak baliak manjua cindua
Den sambiakan pulo sangenek ko, jadi tukang cukua
Tapi kapalo ang a pulo nan ka dicukua ko
Kuciang aia ang, Dulah
Yo cinabia ang, sulah
Kok den paturuikan, hati berang
Alah den puta kapalo ang tu jo ambacang
Den gisa kapalo ang nan sulah tu
Den palituak-palituakan gigi ang nan keluih tu
Den palituak-palituakan lihia ang nan keluih tu
Kok ndak takuik den masuak tangsi
Alah den lakak kapalo ang nan jo linggih
Ondeh, den lakak abihan kapalo ang tu
Sakik bana hati den jo ang
Dulu lamak se ang mangecek
Dunsanak ang ko, dunsanak den
Rang gaek ang, rang gaek den
Adiak ang, adiak den
Rokok ang, rokok den
Baju ang, baju den
Ndak baa di den, ndak baa doh …
Kini barubah dek ang
Bini ang, bini den
Calon bini den ang paambiak, calon bini den …
Ondeh, yo sakik bana …
Jan ang hawo-hawo pulo den jo oto ang tu lai, sulah
Kana-kana bana lah dek ang, kana-kana lah dek ang
Hiduik ang tu jo kawan-kawan, lai tau ang ndak
Kawan-kawan nan mampanjangan angok ang
Pinggang ka bawah tu se, urang gaek ang mamokokan nyo tu
Pinggang ka ateh tu lah jo kawan-kawan, jo kawan-kawan …
Kini lain dek ang tibonyo
Lupo kacang jo paraknyo dek ang
Lah tingga se parak lai
Beko den parok kapalo ang
Sakik bana hati den
Lamo ang lai, Dulah … lamo lai
Jan ang palagakan pulo oto ang tu ka den lai
Tau den tu mah
BPKB ang tu di dealer baru
Bautang oto ang tu
Bannyo tu samo jo kapalo ang
Samo-samo sulah
Ondeh, den pangaan lah ang ko lai …
Larian bana lah dek ang, larian bana lah
Beko balantak oto ang, balantak!
Sanang hati den caliak ang
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn ceb_Latn ceb_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn min_Latn min_Latn min_Latn min_Latn wol_Latn min_Latn min_Latn min_Latn min_Latn hat_Latn ace_Latn min_Latn min_Latn min_Latn min_Latn min_Latn min_Latn min_Latn min_Latn pag_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn pap_Latn min_Latn min_Latn min_Latn ceb_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn